CELEX: 62017TN0754
Language: sk
Date: 2017-11-15 00:00:00
Title: Vec T-754/17: Žaloba podaná 15. novembra 2017 – Chambre de commerce et d’industrie métropolitaine Bretagne-ouest (port de Brest)/Komisia

5.2.2018   
            
            
               SK
            
            
               Úradný vestník Európskej únie
            
            
               C 42/30
            
         Žaloba podaná 15. novembra 2017 – Chambre de commerce et d’industrie métropolitaine Bretagne-ouest (port de Brest)/Komisia
   (Vec T-754/17)
   (2018/C 042/44)
   Jazyk konania: francúzština
   
      Účastníci konania
   
   
      Žalobkyňa: Chambre de commerce et d’industrie métropolitaine Bretagne-ouest (port de Brest) (Brest, Francúzsko) (v zastúpení: J. Vanden Eynde a E. Wauters, advokáti)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               rozhodol, že žaloba je prípustná a v dôsledku toho zrušil rozhodnutie Komisie K(2017) 5176 final o schéme pomoci č. SA.38398 (2016/C, ex 2015/E) zavedenej Francúzskom – Zdaňovanie prístavov vo Francúzsku,
            
         
               —
            
            
               vyhlásil túto žalobu za prípustnú a dôvodnú,
            
         
               —
            
            
               v dôsledku toho zrušil rozhodnutie Európskej komisie, v ktorom sa skutočnosť, že hospodárske činnosti Chambre de commerce et d'industrie métropolitaine Bretagne-ouest nepodliehajú dani z príjmu právnických osôb, považuje za štátnu pomoc nezlučiteľnú s vnútorným trhom,
            
         
               —
            
            
               uložil žalobkyni povinnosť nahradiť trovy konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza tri žalobné dôvody.
   
            
               1.
            
            
               Prvý žalobný dôvod založený na porušení zásady riadnej správy vecí verejných tým, že sa v žalobe vo veci T-39/17, Chambre de commerce et d’industrie métropolitaine Bretagne-ouest (port de Brest)/Komisia, ktorú podala žalobkyňa, týkajúcej sa práva na prístup k správnemu spisu, ešte nedospelo k výsledku. Keďže Komisia vychádzala z dokumentov, ktoré sú nevyhnutné na rozhodnutie o tvrdeniach voči žalobkyni, pričom však tieto dokumenty žalobkyni nedoručila, a to napriek viacerým žiadostiam zo strany žalobkyne, musí tak byť rozhodnutie vyplývajúce z analýzy takýchto dokumentov protiprávne.
            
         
            
               2.
            
            
               Druhý žalobný dôvod založený na nesprávnom posúdení, pokiaľ ide o kvalifikáciu činností, ktoré vykonáva prístav Brest. Tento žalobný dôvod sa delí na dve časti.
               
                           —
                        
                        
                           Prvá časť založená na tvrdení, podľa ktorého činnosti prístavu Brest sú službami všeobecného záujmu. Žalobkyňa sa v tomto kontexte domnieva, že oslobodenie spoločností od dane nemôže byť namietané žalobkyňou, iba ak preukáže, že toto oslobodenie predstavuje štátnu pomoc uplatnenú na činnosť podliehajúcu pravidlám hospodárskej súťaže.
                        
                     
                           —
                        
                        
                           Druhá časť, predložená subsidiárne, podľa ktorej, ak prístavné činnosti nie sú službami verejného záujmu, sú aspoň službami všeobecného hospodárskeho záujmu, ktoré môžu byť v súlade s právom Únie dotované a to aj prostredníctvom daňových opatrení. Žalobkyňa sa domnieva, že v takomto prípade sa nemožno domnievať, že sa v prejednávanej veci uplatňujú pravidlá hospodárskej súťaže.
                        
                     
         
            
               3.
            
            
               Tretí žalobný dôvod založený na nedostatku odôvodnenia a zjavne nesprávnom posúdení, pokiaľ ide o kvalifikáciu zo strany Komisie týkajúce sa predmetného opatrenia štátnej pomoci. Tento žalobný dôvod sa delí na dve časti.
               
                           —
                        
                        
                           Prvá časť, v rámci ktorej sa žalobkyňa domnieva, že výnimku z uplatnenia článku 106 ods. 2 ZFEÚ je potrebné vykladať v spojení s článkom 93 ZFEÚ, ktorý stanovuje, že pomoc je so zmluvami zlučiteľná, ak slúži na koordináciu dopravy alebo tvorí náhrady za plnenia niektorých záväzkov súvisiacich s verejnoprospešnou službou.
                        
                     
                           —
                        
                        
                           Druhá časť založená na zjavne nesprávnom posúdení a nedostatočnom odôvodnení, pokiaľ ide o uplatnenie článku 107 ZFEÚ. Na jednej strane je napadnuté rozhodnutie nedostatočne odôvodnené, keďže neobsahuje žiadnu skutočnosť, ktorá by stanovila alebo preukázala, ako predmetná schéma pomoci ovplyvňuje alebo môže ovplyvňovať obchod medzi členskými štátmi, pokiaľ ide o francúzske prístavy a konkrétne prístav Brest. Na druhej strane je rozhodnutie zaťažené zjavne nesprávnym posúdením tým, že kvalifikuje opatrenie prijaté v prospech prístavu Brest ako štátnu pomoc, hoci nie je splnená podmienka, aby došlo k ovplyvneniu obchodu.